Srđan Kalember
Srđan Kalember (Sarajevo, 5. jun 1928 — Beograd, 2. februar 2016) bio je bivši jugoslovenski i srpski košarkaš. Jedan je od osnivača Sportskog društva Crvena zvezda kao i njegove košarkaške sekcije. Sa 9 osvojenih nacionalnih titula rekorder je Crvene zvezde.

Karijera 
Sportom je počeo da se bavi još kao dečak kada je 1938. godine na trci na 60 metara osvojio drugo mesto. Kasnije se prisećao da je tom prilikom dobio poljubac od princeze Jelisavete Karađorđević. Tokom Drugog svetskog rata igrao je fudbal za BASK, ali se bavio i ostalim sportovima.

Crvena zvezda 
Po završetku rata želeo je da se i dalje bavi fudbalom ali ga je Slobodan Ćosić nagovorio da igra košarku gde je manja konkurencija. Bio je jedan od prisutnih na čuvenom sastanku u Deligradskoj ulici kada se formiralo Sportsko društvo Crvena zvezda. Iako je u početku bio u drugom planu, ubrzo je dobio status standardnog prvotimca Crvene zvezde. Od 1946. do 1954. godine nastupao je Crvenu zvezdu sa kojom je osvojio 9 nacionalnih titula. Ukupno je za Zvezdu odigrao 108 utakmica i postigao 734 poena. Ostao je zapamćen kao izvanredno krilo koje je sigurno pogađao iz ugla.

Nakon Crvene zvezde igrao je u francuskoj za ekipu Nanta. Kasnije se posvetio trenerskom poslu i radio je niz godina u Francuskoj. U Francusku je otišao 1958. i sa kraćim prekidima tamo je bio do 1989. godine. Jedno vreme je bio trener i muške i ženske ekipe Jugoplastike iz Splita kao i Sloge iz Kraljeva.

Reprezentacija 
Za reprezentaciju je igrao 47 puta. nastupao je na Evropskom prvenstvu u Pragu 1947. i u Moskvi 1953. godine. Takođe, bio je deo reprezentacije koja je igrala na Svetskom prvenstvu u Buenos Ajresu 1950. godine.

Ostalo 
Rođen je od oca Jovana, pukovnika avijacije, i majke Julije (1899—1999) čiji je stric bio Dušan Simović.
Oženio se 1971. godine sa košarkašicom Natašom Bebić, a dobili su ćerku Olju 1973. godine.

Preminuo je 2. februara 2016. godine.

Reference

Spoljašnje veze 
 Na današnji dan rođen Srđan Kalember

Jugoslavenski košarkaši
Srpski košarkaši
Košarkaši Crvene zvezde
Niska krila
Jugoslavenski košarkaški treneri
Srpski košarkaški treneri
Treneri KK Splita
Biografije, Sarajevo